Moedertaaldag op Maroela: Hier is die wenners | Maroela Media
Argieffoto (Foto: Victoria_Borodinova/Pixabay)
Die waarde van moedertaalonderrig kan nie genoeg beklemtoon word nie.
Internasionale Moedertaaldag word wêreldwyd jaarliks op 21 Februarie gevier word om die bewustheid van taalkundige en kulturele verskeidenheid en veeltaligheid te bevorder.
Maroela Media het ook Moedertaaldag gevier! Ons het lesers genooi om ons te laat weet waarom hulle moedertaal vir hulle so belangrik is. Die volgende persone wen elkeen 'n geskenkpak boeke:
Stokperdjie- en kreatiewe handwerkboeke
Só skryf Joanne Sleigh van Bellville:
As BEGRIP vasgelê word vir enige vak – in die kind se moedertaal – kan daardie kind hom uitleef en in enige ander taal studeer wat in 'n later stadium aangeleer word. Die kernbegrip is vir altyd daar.
Só skryf Karin Bernhardt van Centurion:
Ek maak twee kinders groot in Suid-Afrika. Ons word gebombardeer met mense, apps, nuus, selfs groepe op Facebook wat aandring op Engels. Dit begin vir my voel asof ons as nasie met ons taal vinnig aan die uitsterf is. Dit is my plig om dit te help keer, al is dit net deur twee kinders wat weer deur hul eie kinders ons taal lewendig kan hou, en om te weet die son mag ook oor hulle skyn.
Só skryf Barbara Birkholtz van Port Elizabeth:
Sodat ek my kind met haar huiswerk kan help! :)
Ek dink dit is belangrik in die kind se vormingsjare om nuwe konsepte (soos Wiskunde) in die taal te leer wat hulle goed ken en verstaan. Dit MOET tog net makliker wees om moeilike, nuwe dinge te leer as jy die taal waarin dit aan jou aangebied word, goed ken.
En daar is ná dit alles in elk geval geen mooier taal as Afrikaans nie!
Só skryf Soekie van Emmenis van Polokwane:
Moedertaalonderrig is net so belangrik as wat dit is om moedersmelk in te kry. Sonder daardie belangrike voedingstowwe is jy verlore of "ondervoed".
Die vaste grondslag van vaderlandsliefde word gelê met jou moedertaal.
Niks laat jou so tuisvoel as jou eie taal in enige plek op aarde nie.
Só skryf Elsie Willemse van Kathu:
Want dis die taal wat mens die beste verstaan en mens jouself die beste kan uitdruk.
Baie geluk aan elkeen van dié gelukkige wenners!
Die webwerf Afrikaans.com het 'n spesiale afdeling afgestaan aan moedertaalonderrig waar jy die bewese feite en antwoorde kry op al jou vrae met raad en ondersteuning sodat jy kan seker maak jy rus jou kind toe om sy/haar volle potensiaal te ontwikkel.
Klik hier om 'n Moedertaalprojek-boekie af te laai wat al jou vrae beantwoord, soos:
Moet my kind in Engels skoolgaan om Engels te leer?
Is dit nie beter om my kind liewers in Engels groot te maak, sodat sy/hy Engels ordentlik kan praat nie?
Afrikaans op tersiêre vlak is onder druk en word nog net by enkele universiteite gebruik. Maak dit sin om my kinders na 'n Afrikaanse skool te stuur?